Bertel Haarder hilste på høns og ældre

**Den genvalgte folketingspolitiker og Venstre-profil Bertel Haarder var forleden på en morgenvisit på Langagergård Plejecenter, hvor han gav sig god tid til at tale med både beboere, personale og silkehønsene på stedet**70-årige Bertel Haarder (V) er netop blevet genvalgt til Folketinget, hvor han stillede op til valg i Sjællands Storkreds, Greve/Solrød. Men umiddelbart før stemmerne blev talt op og resultatet forelå, lagde Bertel Haarder helt uformelt vejen forbi Langagergård Plejecenter i Karlslunde, som Forenede Care driver. Og her blev der både tid til en rundvisning, gode samtaler med beboere og personale - og ikke mindst et hyggeligt møde med nogle af Langagergårds nyeste beboere: 6 racehøns af slagsen dværgsilkehøns, som i april måned blev til en fast og allerede afholdt del af livet på plejecenteret.

**Åbne døre på Langagergård**Og for centerchef på Langagergård Plejecenter Louise Wesselhoff var det helt naturligt at byde Bertel Haarder velkommen på plejecenteret, da hun blev spurgt om muligheden af Venstres lokalafdeling i Greve dagen før besøget:
”Vi nyder oprigtigt at holde dørene åbne for gæster på Langagergård Plejecenter – uanset hvem de er. Vi holder nemlig meget af at vise vores dejlige arbejdsplads og de ældres hjem frem, fordi vi er stolte af stedet, tænker ældrepleje på nye måder og fordi vi ønsker, at plejecenteret skal være en deltagende og aktiv del af det omkringliggende samfund. Vi har for eksempel også tit besøg af nabobørnene fra Lillebo Børnehave, ligesom flere lokale foreninger løbende kigger forbi. Det er også med til at skabe noget afveksling og nye indtryk for beboerne,” forklarer hun.
Bertel Haarder talte på sin tur rundt på plejecenteret med mange af beboerne på stedet, hvor flere af dem inden besøget havde nået at skrive nogle spørgsmål ned, som de stillede ham.
”Han var meget interesseret i at få en føling med beboernes dagligdag, og han gav sig god tid til dialogen med både beboere og medarbejdere. Og så var det tydeligt, at han var helt vant til at omgås dyr, da vi kiggede ind til hønsene,” siger Louise Wesselhoff smilende.